﻿LEGITIMAREA DEMOCRATICĂ A JUSTIŢIEI PENALE ÎN CONTEXTUL CODIFICĂRII Ion NEFLIU( Abstract: The author scrutinizes how the Romanian Code of Criminal Procedure from July the 15th 2010 as a hasty effort towards the modernisation of legislation and the maintenance of criminal judicial practice comes in principle against those essential aspects of liberal democracy, regarding the democratic principle of direct participation of citizens to the distribution of criminal justice The author comes to underline that at stake is a new democratic legitimation of the criminal justice, aptly to near the citizens and their justice system, to imply the citizens into the mecanism of adjudication and to make the citizens self-confident on their criminal justice on the basis of daily practice of processual democracy Keywords: judgment of its peers, democratic principle, sovereignity of people, dignity of human person, daily expectations of citizens Orice putere democratică trebuie să se impună comunităţii asupra căreia se exercită prin acceptarea generală dacă nu a tuturor membrilor, măcar a marii majorităţi a acestora Legitimarea oricărei puteri, deci şi a celei judecătoreşti, se face prin control extern şi prin comunicare, pentru că, aşa cum menţiona magistratul portughez Eduardo Maia da Costa, "nu putem uita că puterea judiciară este locul de exercitare a unei puteri şi că, în democraţie, orice putere e răspunzătoare în faţa poporului, care este unicul titular al suveranităţii" Esenţa democraţiei, în opinia lui Jeremy Waldron, depinde de dreptul drepturilor (the right of rights), id est de dreptul cetăţenilor de a participa la deliberări şi la vot pe toate temele de legalitate sau lipsă de legalitate Democraţia în raport cu drepturile înseamnă că cetăţenii au dreptul să decidă asupra tuturor drepturilor pe care oricine le are De asemenea, esenţa democraţiei ţine de comunicare, informare şi persuasiune Comunicarea impune o trăire sau o experienţă comună, un flux între emitent şi receptor şi, implicit, un răspuns Eficienţa comunicării este conturată, pe de o parte, de aspecte argumentative ce ţin de conţinutul discursului şi, pe de altă parte, de aspecte psihologice care pot lua forma unei empatii sau simple capacităţi de a transmite sau recepţiona mesaje Unele momente procesuale, e g administrarea probelor, ultimul cuvânt al inculpatului ţin de comunicare, iar altele, cum ar fi rezultatul deliberării sau luarea măsurilor privative de libertate, ţin de informare şi persuasiune Momentele de perversiune totalitară, cum ar fi e g aroganţa sau prejudecăţile magistratului, afirmarea disproporţionată a unei pretinse autorităţi, punerea sau menţinerea în cătuşe a inculpatului, atunci când infracţiunea de care este acuzat sau momentul procesual respectiv nu impune necesarmente acest lucru sunt tocmai o negare a comunicării, iar refuzul comunicării din partea judecătorului nu poate legitima nici procesul în sine, nici rezultatul său De aceea este nevoie de cetăţeni, neutri şi imparţiali, deschişi la comunicare, care să judece în procesul penal ca egali ai inculpatului (per judicium pari suorum), fie sub forma unui tribunal unic (judecători asesori), fie sub forma unui tribunal bifurcat (curte cu juraţi), iar judecătorul profesionist să fie nevoit el însuşi, ca membru al comunităţii, să motiveze corespunzător măsurile, dintre cele mai intruzive, pe care le ia sau le solicită a fi luate la adresa unui alt membru al comunităţii, putând cei 12 cetăţeni juraţi să refuze, în mod legitim, aplicarea unei legi abuzive sau aplicarea injustă a unei legi, în faţa imperativului superior de a proteja demnitatea persoanei umane în acord cu bunul-simţ comunitar şi de a salvgarda astfel interesul comunităţii de a-şi menţine membrii „liberi în persoana lor” în faţa pretenţiilor nejustificate ale unui Stat prea opresiv Sisteme de justiţie penală cu participare cetăţenească există actualmente în majoritatea statelor europene şi chiar la vecinii bulgari Chestiunile interesând legitimitatea Justiţiei ne pot duce mai departe pe tărâmul teoriilor politice, juridice, filosofice, morale etc privitoare la ce înseamnă o democraţie liberală şi un stat democratic de drept, fundamentat pe suprema demnitate a persoanei umane (art 1 din Constituţiile Germaniei şi Portugaliei) Carta Drepturilor Fundamentale a Uniunii Europene (CFDUE) dispune şi ea în art 1 că „Demnitatea umană este inviolabilă Ea trebuie respectată şi protejată”, iar în Preambulul său se subliniază că Uniunea este fondată pe principiile, indubitabil liberale, indivizibile şi universale ale demnităţii umane, libertăţii, egalităţii şi solidarităţii, precum şi pe principiile democraţiei Există o tensiune perceptibilă peste tot în lume între principiul democratic (al participării cetăţeneşti la exercitarea puterii) şi cel al statului de drept, o comisie norvegiană constatând în 2003 că distribuţia puterilor în societate a suferit o mutaţie dinspre clasa politică înspre judecători, dinspre Parlament către instanţe Dogma suveranităţii legiuitorului naţional păleşte tot mai mult în faţa ofensivei jurisdicţiilor constituţionale şi a celor de contencios a drepturilor omului, precum şi a Curţilor internaţionale de justiţie, care îşi fundamentează deciziile pe dreptul supranaţional, pe drepturi, libertăţi şi garanţii fundamentale sau pe puterea precedentului, arogându-şi un drept de cenzură care pune în criză chiar reformele gândite de legiuitorul naţional Ne gândim doar la principiul non-dispersiei probelor, creat ex novo, pe cale jurisprudenţială, de Curtea Constituţională a Italiei şi care a venit să răstoarne, în lipsa unor ancore constituţionale exprese, filosofia accentuat adversarială şi liberal - garantistă a CPP Vassalli (1988) Nu se poate spune că legalismul este cu totul abandonat, dar se manifestă tot mai mult moduri de juridicitate alternativă sau concurentă care înlătură o concepţie simplist-autoritaristă asupra legalităţii Preeminenţa dreptului înseamnă tot mai mult că se exclude un prea mare respect faţă de lege în beneficiul aplicării unor izvoare normative ierarhic superioare, supranaţionale (cum ar fi CEDO, CDFUE), care consacră instrumentalitatea Statelor faţă de proprii cetăţeni şi care proclamă cerinţa primordială ca orice intervenţie a Statului asupra drepturilor şi intereselor cetăţenilor să fie mărginită de exigentul concept european al Drepturilor Omului, înţelese ca drepturi legale reale, efective, nicidecum teoretice şi iluzorii, drepturile consacrate de Convenţie condiţionând însăşi legitimitatea coerciţiei Statului Democraţia liberală este un concept întrucâtva contradictoriu, ciudat, derivat din faptul că liberalismul este văzut ca doctrina politică cea mai adecvată să servească domniei poporului Democraţia fiind esenţialmente un discurs despre putere, liberalismul, dimpotrivă, este un discurs împotriva puterii Experienţa democraţiilor engleză, olandeză, norvegiană etc ne arată că nu instituţiile democratice trebuie să creeze drepturi, ci drepturile sau iniţiativa cetăţenilor creează instituţiile democratice Libertatea şi democraţia sunt şi trebuie să fie o realitate concretă pe care să o experimentăm efectiv în toate zilele, iar paradigma personalistă a teoriei juridice penale îşi are un corespondent în teoria garantist-liberală a procesului penal Înăuntrul procesului penal, cetăţenii trebuie să se bucure de un rol activ, responsabilizator, de participare nemijlocită şi de control democratic, iar nu să îndeplinească un rol pur pasiv, de decor, neangajant şi periferic, redus la principiul bine-bătătorit al publicităţii şedinţei de judecată Prima interogaţie ar fi dacă România a trecut ireversibil la o democraţie liberală, care în procesul penal să se traducă prin trecerea necesarmente la mentalităţi de liberalism procesual, cum ar fi printre altele participarea directă a cetăţenilor juraţi şi/sau asesori la administrarea Justiţiei penale sau dimpotrivă a rămas încă la scheme inchizitoriale de Justiţie penală, care impun o disproporţionată şi nejustificată preeminenţă a Statului în procesul penal, atât prin greutatea acordată unor noi faze accentuat inchizitoriale ale procesului penal (ne gândim la faza anacronică a camerei preliminare, in camera semnificând în latină în privat, corespunzător naturii necontradictorii a instituţiei nou-introduse în CPP din 15 iulie 2010), cât şi prin inegalitatea manifestă de arme între procuror ca avocat al acuzării şi avocatul apărător, procurorul român continuând să intre pe aceeaşi uşă cu judecătorii şi să fie postat în sala de şedinţă pe un piedestal mai ridicat decât apărătorul, lucru de neconceput şi de netolerat într-o democraţie liberală Suveranitatea poporului este un principiu cardinal în democraţiile liberale europene, care au fondat Convenţia Europeană a Drepturilor Omului ca un instrument viu şi efectiv, supranaţional de promovare a justului proces (due process of law) Principiul democratic este în tensiune dialectică şi cu principiul maximei şi detaliatei rigidităţi a legii penale (principiul legalităţii) Primul reformist al procesului penal din Italia postbelică, prof Francesco Carnelutti, propusese un proiect de CPP cu doar 227 de articole, prevalându-se tocmai de un pretins principiu al simplicităţii sau elasticităţii, astfel accentuat: „un cod procesual nu poate fi edictat cu neîncredere faţă de judecător şi cu necesitatea de a-l ghida pas cu pas, aşa cum se face cu pruncii când încep să meargă Cu alte cuvinte, legislaţia nu trebuie să taie respiraţia jurisprudenţei” E g , potrivit art 101 al Constituţiei Republicii italiene (CRI), justiţia e administrată în numele poporului Potrivit art 1 alin 2 CRI, suveranitatea aparţine poporului, care o exercită în formele şi limitele Constituţiei Formele şi modurile în care se poate dezvolta suveranitatea poporului nu se epuizează odată cu momentele electorale ale votului pentru reprezentare parlamentară Momentele electorale sunt esenţiale pentru democraţie, dar trebuie să existe şi alte momente de formare a voinţei populare, cum ar fi cele de exerciţiu cotidian al drepturilor şi libertăţilor care hrănesc voinţa populară şi asupra cărora cetăţeanul este suveran Statul şi întregul său aparat au un caracter instrumental în exercitarea suveranităţii; Carlo Esposito, comentând articolul prim al CRI, subliniază că „suveranitatea nu emană de la popor depărtându-se de el, fără a se întoarce înapoi, ci aparţine în manieră inalienabilă poporului” Aparatul statului nu poate fi suveran, ci servitor, întrucât nu deţine suveranitatea nici în mod originar şi nici derivat Ceea ce leagă poporul de aparatul de stat este un nex de instrumentalitate, care transformă aparatul statului în servant al indicaţiilor date de popor, aşa cum argumentează Curtea Constituţională a Italiei în sentinţa 341/1994 referindu-se la neconstituţionalitatea infracţiunii de ultragiere a unui oficial public, aşa cum era prevăzută originar în il Codice Rocco: „Pedeapsa minimă de 6 luni închisoare nu este conformă tradiţiei liberale italiene şi nici celei europene Acest unicum este rodul unei concepţii autoritare şi sacre a raporturilor dintre oficialii publici şi cetăţeni, tipice acelei perioade istorice şi derivând din matricea ideologică pe atunci dominantă, concepţie care e străină conştiinţei democratice instaurate de Constituţia republicană din 27 decembrie 1947 (intrată în vigoare la 1 ianuarie 1948), pentru care raportul dintre administraţie şi societate nu este un raport de imperium, ci un raport instrumental pentru grija intereselor acesteia din urmă” Poporul ca subiect plural de mai multe colectivităţi, centre de interese, asociaţii, partide etc nu are o nudă suveranitate, care nu înseamnă nimic, ci deţine el însuşi exerciţiul suveranităţii, ceea ce înseamnă totul Un atare exerciţiu implică faptul că poporul se poate reuni şi forma asociaţii care să discute liber orice act al guvernării, se poate înscrie în partide care să influenţeze deciziile din viaţa statului, având la îndemână o serie de instituţii politico-juridice, care merg de la simpla investitură la dispoziţii generale obligatorii, plecând de la critică şi ajungând la control, făcând din popor suprema instanţă din stat Principiul subsidiarităţii şi descentralizarea polilor de putere în societate au o legătură cosubstanţială cu democraţia, întrucât subsidiaritatea se fundamentează pe proximitatea guvernanţilor şi a deciziilor lor faţă de cei guvernaţi, preferându-se întotdeauna ca problemele care se pot rezolva la nivel local să fie lăsate în competenţa organelor locale, fie ele administrative sau judecătoreşti, întrucât guvernarea sau justiţia locală este mai aproape de nevoile cetăţenilor din comunitate Juriul în Rusia ţaristă era format în mare parte din ţărani în zonele rurale şi din nobilime în marile oraşe şi era fundamentat pe principiul liberal al egalităţii cetăţenilor Juriul rusesc privea conceptele de crimă şi pedeapsă ca noţiuni care pot menţine comunitatea unită, prin încrederea pe care o dobândeau că prin judecata lor pot stăvili apariţia conflictelor care ameninţă pacea şi liniştea comunităţii Comunităţile tărăneşti îndeplineau multe din funcţiile statului, de la ordinea publică la stingerea incendiilor, iar juriul ca instituţie socială servea la diminuarea unor discrepanţe între clasele sociale, mai ales după abolirea sclaviei în 1861, având rolul să ţină societatea unită în jurul apărării unor valori comune Un serios obstacol în calea participării democratice a cetăţenilor români la opera de înfăptuire a Justiţiei penale îl pune chiar Constituţia României, care pe de o parte în art 124 proclamă că justiţia se înfăptuieşte în numele legii (ceea ce, pe lângă conotaţia nedemocratică, exprimă un non-sens, întrucât din punct de vedere juridic sfera semantică a justiţiei este mai largă decât cea a legii, existând între cele două noţiuni o legătură de la general la particular), iar de pe altă parte în art 2 alin 1 dispune că suveranitatea aparţine poporului român, care însă nu o exercită decât în două moduri sau momente: (1) prin organele sale elective, desemnate prin alegeri libere şi corecte şi (2) prin referendum, ceea ce ne duce la concluzia că de fapt poporul român are o nudă suveranitate, întrucât emolumentul suveranităţii este predat şi înstrăinat, cu reînnoire din 4 în 4 ani, sau din 5 în 5 ani, către organe de putere care nu mai datorează nicio explicaţie în timp real a mandatului primit către cetăţenii, care, originar, le-au concedat această putere În adevăr, poporul mandant nu trebuie să piardă nicio clipă controlul mandatarului, întrucât acesta poate depăşi limitele mandatului şi încălca promisiunile făcute sau angajamentele luate, cu bună-ştiinţă Este de remarcat concluziv că şi Constituţia României, ca şi Codul penal Antoniu (2004), dar şi noile Coduri penale (2009-2010) nu s-au dezis complet de tradiţia comunistă, din numeroase şi varii motive, întrucât Codurile au eşuat nu atât să aducă texte noi, reformulate sau restilizate sau noi instituţii, cât mai ales o mentalitate nouă, un nou mod de gândire a Justiţiei penale, în acord cu valorile unei democraţii liberale Or, exilarea cetăţeanului pe poziţii insignifiante şi subordonate faţă de stat, mereu în defensivă, mereu un obiect şi nu un subiect al politicilor statului, mereu silit să-şi caute un crâmpei de echitate la Curtea Europeană a Drepturilor Omului de la Strasbourg, acolo unde, în sfârşit, inevitabil, devine egal cu Statul al cărui cetăţean este, nu pot fi interpretate ca rod al unei democraţii liberale După o perioadă de totalitarism politic antedecembrist şi de spirit inchizitorial deseori feroce în aplicarea legii penale, este absolut firesc ca noul cadru conceptual al unei reforme a procesului penal român să servească în mod obligatoriu la o nouă legitimare democratică a Justiţiei penale Statul comunist român a lăsat în urmă o procedură, o tehnică, o metodă de administrare verticală, o mentalitate strict ierarhică, dar nu a lăsat în urmă un proces, înţeles ca un proces echitabil, cu toate mentalităţile de rigoare, un just proces în care trebuie să se realizeze, potrivit principiilor justiţiei, consacrate pe plan european, armonizarea interesului personal cu cel public, o mai bună apărare şi garantare a persoanei în faţa agresiunii statului, a arbitrariului şi a incorectitudinilor unor organe judiciare care acţionează uneori în afara legii şi dreptului, în mod mecanic, superficial Procesul penal se naşte din precondiţii precise juridice, politice şi filosofice, iar o doctrină a procesului penal nu poate fi fertilă şi nu poate evolua decât îmbogăţită de conceptele unui liberalism procesual garantist, care e apt să accentueze prezenţa elementului popular, alături de un mai mare spaţiu acordat puterii de iniţiativă a părţilor în procesul penal (Parteiprozess) Nu se poate imagina o mai bună concretizare a adagiului că justiţia nu trebuie doar să fie făcută, ci trebuie să fie văzută ca făcându-se (justice must not only be done: it must also be seen to be done) decât implicând cetăţenii să participe din interiorul completului de judecată la mecanismul distribuirii Justiţiei penale, fie prin tribunale bifurcate/Curţile cu juraţi, fie prin tribunale mixte, cu elementul profesionist alături de cel popular sau militar Tribunalele unei societăţi democratice trebuie, în viziunea Curţii Europene a Drepturilor Omului de la Strasbourg, să inspire încredere, iar cetăţenii participând la administrarea justiţiei penale exercită o funcţie politică bazată exclusiv pe conceptul politico-juridic de cetăţenie Nu este întâmplător că dispariţia juriului a avut loc în România şi în alte state ce au suferit instaurarea unor regimuri totalitare; deşi Curţile cu juraţi au fost pentru prima dată introduse prin CPP român de la 1864, ele funcţionând efectiv din iunie 1865 au fost desfiinţate prin Constituţia din 27 februarie 1938, fiind înlocuite de Curţile criminale formate exclusiv din magistraţi de carieră Bolşevicii au desfiinţat şi ei Curţile cu juraţi în 1922, care funcţionau în Rusia ţaristă începând din 14 aprilie 1866 Guvernul Salazar în Portugalia a eliminat urgent juraţii în 1933, prin intrarea în vigoare a noii Constituţii Politice a Republicii Portugheze, abrogate de-abia în 25 aprilie 1974, odată cu Revoluţia Garoafelor Roşii (Revolução dos Cravos) În Italia lui Mussolini părerile pro şi contra, până la suprimarea instituţiei în 1931, nu au lipsit Unii autori s-au exprimat răspicat că nu trebuie ignorată cu totul conştiinţa populară Salvatore Cicala, e g , un fervent susţinător al juraţilor, afirma astfel că juriul este o instituţie independentă de factorul politic şi că ar putea supravieţui în epoca fascistă ca o „instituţie judiciară de siguranţă şi civilitate naţională” S-au adăugat şi opinii contrare, potrivit cărora libertatea juraţilor este o libertate fără lege, că deciziile lor se bazează pe simpatii şi antipatii personale, dar, pe de altă parte, s-a constatat că juraţii pot da dovadă uneori de independenţă şi originalitate în gândire Raffaele Garofalo (1851-1934), suporter al lui Mussolini, credea că juriul este o instituţie grotescă, iar procesele penale trebuie ţinute aproape în totalitate in camera Enrico Ferri caracteriza juriul tot ca grotesc, iar despre prezumţia de nevinovăţie credea că devenise mumificată şi degenerată şi ar fi trebuit drastic limitată Dacă principiul consensului (Konsensprinzip) este unul de dată recentă, importat din flora exotică a common law-ului, principiul democratic este unul tradiţional în România, dar ignorat total, atât în doctrina recentă, dar mai ales de către legiuitorul "democrat-liberal" din 15 iulie 2010 Ne gândim nu departe, ci doar la eclatantul proces Găetan, din ziua de duminică, 28 septembrie 1930, în care au pledat o serie de avocaţi celebri în perioada interbelică, printre care tânărul avocat Vintilă Dongoroz Timp de mai multe ore, Vintilă Dongoroz s-a adresat în pledoaria sa atât către domnii juraţi, dar şi către preşedintele de complet -judecătorul Nicolae Racoviceanu, încadrat de asesorii Leon Rădulescu şi Ion Rosnoveanu Faptul că judecata a fost populară nu a modificat emoţional verdictul de vinovăţie, ulterior confirmat în recurs Prof Ioan Tanoviceanu, după cum se ştie, s-a arătat vehement, documentat, împotriva menţinerii instituţiei juraţilor, pe care o considera „nedemocratică, neegalitară, periculoasă, nepotrivită timpurilor, anacronică, medievală, cu leagănul său în timpurile de întunerec şi semibarbarie, maimuţată [la români, n a ] după francezi, care şi ei o maimuţase după engleji” S-a subliniat în doctrina românească recentă că aceste coduri penale sunt sau -măcar ar trebui să fie, adăugăm noi- monumente ale spiritului de dreptate al unei naţiuni, însă în realitate bazele CPP nu sunt bine aşezate, croiala acestuia nu este pe măsura ţării, iar reţinerea legiuitorului de a asigura un nivel maxim de garanţii ţine de epoci revolute Noul CPP trebuia să fie conceput în aşa fel încât mecanismul tehnic de aflare a adevărului prin procesul penal să nu fie influenţat politic, însă dimpotrivă tezele prealabile ale CPP din vara lui 2007 arată modul neserios în care a fost tratată puterea judecătorească de către factorul politic Noul CPP apare cu siguranţă ca unul fugitiv, neelaborat, defazat şi eclectic, dacă avem în vedere că, e g , Codul Vassalli a avut o gestaţie de 14 ani (1974-1987) Este imposibil de creat un nou CPP în doar 2-3 ani, fiind nevoie de timp pentru a găsi, a reveni, a fundamenta şi explica opţiunile adversariale ale unui legiuitor pentru prima dată considerat democratic în istoria României, care doar ele pot da caracterul de noutate şi europenitate unei noi legislaţii procesual-penale În opinia lui Stroe, pe care o împărtăşim, tendinţa generală, mai profundă, pe termen lung, este de apropiere a raportului natural de forţe între cetăţean şi stat, până la nivelul dreptului civil, de egalitate între părţi, id est de paritate a avocatului apărării cu avocatul acuzării/procuror Dacă în raport cu puterea legislativă, cetăţeanul are pârghia referendumului, dar şi a interpelării, interogării directe şi supravegherii transparente a parlamentarilor aleşi uninominal de către el (cetăţeanul este în drept din punct de vedere al principiului democratic să ştie în orice moment cum a votat un parlamentar în orice chestiune), în raport cu puterea judecătorească, pârghiile sale de a interveni şi participa direct la administrarea Justiţiei penale nu pot fi decât prin instituţia democratică a cetăţenilor juraţi sau a judecătorilor populari/asesori Aşa cum s-a spus în Senatul Republicii franceze, dacă renunţăm la acest exerciţiu democratic, atunci de ce nu, putem renunţa la orice exerciţiu democratic direct, nu-i aşa costisitor, prin care cetăţenii exercită în mod originar şi inalienabil suveranitatea, simţindu-se responsabili, în numele exigenţelor mai generale ale coeziunii sociale şi ale respectării pactului de fondare a Republicii În mod consecvent, ar urma să renunţăm la dreptul la vot direct, egal, liber şi secret exprimat, să renunţăm la pluralismul politic şi de idei, la toleranţă şi la spiritul de respect şi deschidere de minte (open-mindedness) A susţine că ar fi demagogic acest exerciţiu, este o prostie (Dire que c'est démago, c'est bidon) Aşa cum s-a susţinut în programul electoral din 2007 al Preşedintelui Republicii Franceze, justiţia trebuie să devină mai deschisă, mai apropiată, mai reactivă, astfel încât să răspundă la aşteptările zilnice ale concetăţenilor Bineînţeles că procedura va fi întârziată, dar tocmai acesta este preţul de plătit pentru democratizarea justiţiei Întărirea legăturii dintre justiţie şi cetăţeni permite deciziilor judiciare de a nu fi deconectate de la evoluţiile societăţii şi, mai important, prezenţa cetăţenilor favorizează absenţa rutinei şi o atenţie mai mare în luarea deciziei finale, precum şi seriozitatea motivării Cu alte cuvinte, se co-responsabilizează judecătorul şi cetăţenii pentru un răspuns mai ferm, dar mai uman, la delincvenţa ce atinge în mod grav coeziunea socială Judecătorii, pe care Guvernul francez îi crede îngăduitori, vor fi încadraţi, aşadar, de cetăţeni, pe care-i consideră mai severi S-a reproşat ministrului Michel Mercier (garde des sceaux), prezent la dezbateri, că proiectul propus scindează justiţia în două, unele infracţiuni e g lovirile, tâlhăriile, violenţa domestică, agresiunile sexuale, poluarea mediului, uzurparea de identitate, vor face apanajul judecăţii „populare”, iar „cealaltă” justiţie va trata afacerile de corupţie, infracţiunile economice, scandalurile financiare sau din lumea afacerilor, infracţiuni socotite că nu ameninţă coeziunea socială S-a remarcat că în Franţa limbajul jurisprudenţei nu este diferit de limbajul normativ G Cornu argumenta că „legiuitorul nu discută, nu se justifică, nu demonstrează nimic, el dispune Stilul său nu este speculativ, ci imperios, autoritar”, dar dacă totul se reduce la criteriul autorităţii şi legitimităţii care vine automat de la stat, atunci devine evident că nimeni nu are vreun interes să asculte sau să intre în dialog cu pedanţi ai doctrinei, fără nicio putere Se cunoaşte că regulile jurisprudenţiale se adaptează mai bine la evoluţia exigenţelor sociale, cu condiţia să existe un dialog între doctrină şi jurisprudenţă Judecătorul tocmai pentru că este judecător nu dispune de timpul necesar să reflecteze asupra tuturor aspectelor unei anumite probleme juridice, deci cineva trebuie să o facă în locul său Procedurile de descentralizare a puterii, specifice teritoriilor juridice de common law, contribuie la siguranţa cetăţenilor împotriva statului Statul modern pendulează între centralizare şi democraţie; prin legi dictează cetăţenilor săi reguli obligatorii de urmat, care pot fi percepute însă de cetăţeni ca o agresiune la adresa libertăţilor lor Aşa cum arăta Hannah Arendt, în teoria acţiunii comunicative (teoria dell'agire comunicativo), puterea (Macht) este potenţialul unei voinţe comune care se naşte din comunicarea liberă, astfel că cetăţenii trebuie văzuţi ca parteneri nu numai între ei, în plan orizontal, dar şi în plan vertical în dialogul lor cu Statul Pentru multe secole ce au urmat de la adoptarea Magna Charta Libertatum, judecata cu juraţi a fost judecata vecinilor, a oamenilor liberi, simpli, de la ţară, a egalilor celor în cauză (pari suorum), spre deosebire de judecata guvernământului, care se putea transforma oricând într-o formă de opresiune Cetăţenii de la ţară erau în drept să-şi stabilească libertăţile lor împotriva guvernământului, decât să stabilească guvernarea ce putere are asupra lor Un guvernământ care este propriul lui judecător nu este nimic altceva decât o clară definiţie a despotismului Dacă oamenii îşi stabilesc libertăţile lor, ei se pot bucura de ele Faptul că juriul este ales aleatoriu conferă reprezentativitate şi împiedică guvernământul să-şi planteze oamenii săi, fiind o garanţie că nicio condamnare nu se va putea pronunţa decât dacă se presupune că toată comunitatea ar fi fost din bun-simţ de acord cu ea, dacă ar fi participat la proces Juraţii nu decid doar faptele şi intenţia morală a inculpatului, ci este o datorie majoră a lor să judece justeţea unei legi într-un caz dat şi să proclame drept nevalide toate legile injuste sau opresive, iar pe aceia care violează sau se opun unor atari legi să-i declare nevinovaţi Legea fiind în esenţă un dialog între legiuitor şi cetăţean, legitimitatea legii este dată în primul rând de acceptarea sa de către corpus-ul social, care trebuie să perceapă şi să recunoască ca legitim nu numai textul legii penale- precept şi sancţiune- edictat de autoritate, cât şi aplicarea sa consecventă în practică de către instanţele judecătoreşti Codificarea în materie procesual-penală este evident un factor major de centralizare, de impunere a voinţei statului în detrimentul unor soluţii normative şi jurisprudenţiale, izvorâte sau modelate în timp, în practica de zi cu zi, nuanţate, în funcţie de interesele comunităţii din care infractorii şi victimele fac parte Judecătorii sunt cei care taie în carnea vie a intereselor oamenilor, care au de-a face cu cazuri concrete, de viaţă reală, care trebuie să deducă din lege regularea juridică adecvată În acest punct culminează funcţiunea jurisprudenţei, ca prin aplicarea dreptului să reglementeze şi organizeze conduita umană Judecătorul el însuşi realizează o activitate ştiinţifică, sprijinindu-se de lucrările juriştilor doctrinari, fiind indispensabil să-şi definească propriile concluzii ştiinţifice, care, în lumina experienţei sale izvorâte din realităţi practice, pot diferi de cele ale doctrinei Judecătorul trebuie să fie realmente intermediarul între normă şi viaţă, să dovedească o meticuloasă ponderaţie ca un bun legislator, fiind suprema, ultima autoritate în interpretarea şi aplicarea dreptului La argumentul că principiul democratic aruncă în aer principiul celerităţii şi soluţionării cauzelor într-un termen rezonabil se poate replica că, aşa cum a reţinut Tribunalul Constituţional Portughez, celeritatea nu semnifică pur şi simplu că desfăşurarea procesului trebuie să aibă loc într-un ritm trepidant, pentru că dacă s-ar întâmpla aşa s-ar produce chiar riscul de a se pierde serenitatea şi cu ea ponderaţia, esenţiale unei bune administrări a justiţiei În jurământul judecătorilor populari din Italia se menţionează de asemenea că cel în cauză, care depune jurământul, „conştient de suprema importanţă morală şi civilă a funcţiei pe care legea i-o acordă, jură să audieze cu diligenţă şi să examineze cu serenitate probele şi raţiunile acuzării şi ale apărării şi să-şi formeze convingerea sa intimă judecând cu rectitudine şi imparţialitate, să ţină departe orice sentiment de aversiune sau de simpatie, astfel ca sentinţa să reiasă aceea pe care însăşi societatea trebuie să o aştepte: afirmarea adevărului şi a justiţiei” După cum sublinia prof Jorge de Figueiredo Dias, suprema ambiţie a dreptului trebuie să fie finalmente asigurarea unor mai mari posibilităţi de realizare a ideii de justiţie şi a ideii de echitate Judecătorul nu trebuie doar să aplice legea, ci să facă justiţie, iar în această dificilă întreprindere are nevoie de concursul comunităţii, pentru a nu uita că în folosul ei acţionează şi în urmărirea intereselor ei Societatea în întregul ei trebuie să nutrească cu mândrie un sentiment de încredere că Justiţia se face nu de la distanţa rece a unor legi abstracte, ci din aderarea comună la valori sociale concrete, verificate, validate şi împărtăşite, de convieţuire umană Menţionăm că a reiterat acelaşi Tribunal Constituţional Portughez, în Decizia sa nr 435/1989, că „nu se poate, cu certitudine, nega că judecata făcută de un tribunal singular oferă inculpatului mai puţine garanţii decât atunci când aceasta e ţinută de un tribunal colectiv, cu juraţi” Cele ce preced nu înseamnă că judecata chestiunilor de fapt şi a vinovăţiei penale efectuată de cetăţenii juraţi sau asesori trebuie să se extindă la toate procesele penale, căile de atac fiind rezervate exclusiv judecătorilor de carieră, întrucât la nivelul instanţelor superioare se discută, de regulă, chestiuni de drept, iar nu de fapt 